CELEX: 22018D1088
Language: ro
Date: 2018-03-22 00:00:00
Title: Decizia nr. 1/2018 a Comitetului APE instituit prin Acordul de parteneriat economic preliminar între Côte d'Ivoire, pe de o parte, și Comunitatea Europeană și statele sale membre, pe de altă parte, din 22 martie 2018 privind adoptarea regulamentului de procedură al Comitetului APE [2018/1088]

31.7.2018   
               
               
                  RO
               
               
                  Jurnalul Oficial al Uniunii Europene
               
               
                  L 194/158
               
            
         DECIZIA NR. 1/2018 A COMITETULUI APE INSTITUIT PRIN ACORDUL DE PARTENERIAT ECONOMIC PRELIMINAR ÎNTRE CÔTE D'IVOIRE, PE DE O PARTE, ȘI COMUNITATEA EUROPEANĂ ȘI STATELE SALE MEMBRE, PE DE ALTĂ PARTE,
         din 22 martie 2018
         privind adoptarea regulamentului de procedură al Comitetului APE [2018/1088]
         COMITETUL APE,
         având în vedere Acordul de parteneriat economic preliminar între Côte d'Ivoire, pe de o parte, și Comunitatea Europeană și statele sale membre, pe de altă parte (1) (denumit în continuare „acordul”), semnat la Abidjan la 26 noiembrie 2008 și la Bruxelles la 22 ianuarie 2009 și aplicat cu titlu provizoriu începând cu 3 septembrie 2016, în special articolul 73,
         întrucât acordul prevede că Comitetul APE urmează să își stabilească normele de organizare și funcționare,
         ADOPTĂ PREZENTA DECIZIE:
         
            Articolul 1
            Regulamentul de procedură al Comitetului APE este stabilit astfel cum este prevăzut în anexă.
         
         
            Articolul 2
            Prezenta decizie intră în vigoare de la data semnării acesteia.
         
         
            Adoptată la Abidjan, 22 martie 2018.
            
               
                  Pentru Republica Côte d'Ivoire
               
               Ally COULIBALY
            
            
               
                  Pentru Uniunea Europeană
               
               Cecilia MALMSTRÖM
            
         
         
            (1)  JO L 59, 3.3.2009, p. 3.
      
      
         
            ANEXĂ
            
               REGULAMENTUL DE PROCEDURĂ AL COMITETULUI APE
            
            
               instituit prin Acordul de parteneriat economic preliminar între Côte d'Ivoire, pe de o parte, și Comunitatea Europeană și statele sale membre, pe de altă parte
            
            
               Articolul 1
               Componența și președinția
               
                  (1)   Comitetul APE este compus, pe de o parte, din reprezentanți ai membrilor Consiliului Uniunii Europene și ai Comisiei Europene și, pe de altă parte, din reprezentanți ai Côte d'Ivoire, la nivel de miniștri sau înalți funcționari.
               
               
                  (2)   Trimiterea la „părți” din regulamentul de procedură corespunde definiției prevăzute la articolul 72 din acord.
               
               
                  (3)   Președinția Comitetului APE se exercită prin rotație, pentru perioade de 12 luni, de către un reprezentant al Uniunii Europene și un reprezentant al Côte d'Ivoire. Prima perioadă începe la data primei reuniuni a Comitetului APE prevăzută de acord și se încheie la 31 decembrie în anul următor. Prima președinție a Comitetului APE (denumită în continuare „președinția”) este exercitată de un reprezentant al Côte d'Ivoire.
               
               
                  (4)   Reprezentanții Comisiei Uniunii Economice și Monetare a Africii de Vest (UEMOA) și ai Comisiei Comunității Economice a Statelor din Africa de Vest (CEDEAO) pot fi invitați de către părți să participe la reuniunile Comitetului APE. De asemenea, părțile pot decide să invite, ad-hoc, reprezentanți ai sectorului privat și ai societății civile, precum și experți, în calitate de observatori la reuniunile Comitetului APE.
               
            
            
               Articolul 2
               Reuniunile
               
                  (1)   Comitetul APE se reunește la intervale regulate care nu depășesc un an și organizează reuniuni extraordinare ori de câte ori circumstanțele o impun, dacă părțile convin astfel.
               
               
                  (2)   Data și locul fiecărei reuniuni a Comitetului APE se stabilesc de comun acord de părți.
               
               
                  (3)   Reuniunile Comitetului APE sunt convocate de către președinte.
               
            
            
               Articolul 3
               Delegațiile
               Înaintea fiecărei reuniuni, președintele este informat cu privire la componența prevăzută a delegațiilor din Côte d'Ivoire și din partea Uniunii Europene.
            
            
               Articolul 4
               Secretariatul
               Secretariatul Comitetului APE (denumit în continuare „secretariatul”) este asigurat prin rotație, pentru perioade de douăsprezece luni, de funcționari ai Comisiei Europene și ai Côte d'Ivoire. Aceste perioade coincid cu exercitarea prin rotație a președinției Comitetului APE de către Uniunea Europeană și de către Côte d'Ivoire. Secretariatul este asigurat de partea care deține președinția.
            
            
               Articolul 5
               Subcomitete
               Pentru exercitarea cu eficacitate a competențelor sale, Comitetul APE poate constitui în subordinea sa subcomitete însărcinate cu tratarea unor subiecte specifice ce decurg din acord. În acest scop, Comitetul APE stabilește componența și sarcinile acestor subcomitete.
            
            
               Articolul 6
               Documentele
               În cazul în care deliberările Comitetului APE se bazează pe documente justificative scrise conexe, secretariatul Comitetului APE le numerotează și le difuzează ca documente ale Comitetului APE.
            
            
               Articolul 7
               Corespondența
               
                  (1)   Toată corespondența adresată Comitetului APE este direcționată către secretariat.
               
               
                  (2)   Secretariatul asigură transmiterea corespondenței adresate Comitetului APE către președinte și, atunci când este cazul, difuzarea sa ca documente ale Comitetului APE către corespondenții desemnați ai părților prevăzuți la articolul 73 din acord (denumiți în continuare „corespondenții”).
               
               
                  (3)   Secretariatul trimite corespondența din partea președinției corespondenților părților și, atunci când este cazul, o difuzează ca documente ale Comitetului APE.
               
            
            
               Articolul 8
               Ordinea de zi a reuniunilor
               
                  (1)   Secretariatul stabilește o ordine de zi provizorie pentru fiecare reuniune, pe baza propunerilor făcute de către părți. Secretariatul transmite ordinea de zi corespondenților cu cel puțin 15 zile înainte de începerea reuniunii.
               
               
                  (2)   Ordinea de zi provizorie include punctele pentru care secretariatul a primit o cerere de includere cu cel puțin 21 de zile înainte de începutul reuniunii, și pentru care documentele conexe relevante au fost transmise secretariatului până cel târziu la data trimiterii ordinii de zi provizorii respective.
               
               
                  (3)   Comitetul APE adoptă ordinea de zi la începutul fiecărei reuniuni. Punctele care nu sunt incluse pe ordinea de zi provizorie pot fi înscrise pe ordinea de zi în cazul în care părțile convin astfel.
               
               
                  (4)   Președintele poate invita, de comun acord cu părțile, experți care să participe la reuniunile Comitetului APE, pentru a prezenta informații pe teme specifice.
               
               
                  (5)   Secretariatul poate, de comun acord cu părțile, să reducă termenul indicat la alineatul (1), pentru a lua în considerare cerințele unui caz particular.
               
            
            
               Articolul 9
               Procesul-verbal
               
                  (1)   Secretariatul întocmește în cel mai scurt timp un proiect de proces-verbal pentru fiecare reuniune.
               
               
                  (2)   Procesul-verbal rezumă, ca regulă generală, fiecare punct al ordinii de zi, specificând, unde este cazul:
                  
                              (a)
                           
                           
                              toate documentele prezentate Comitetului APE;
                           
                        
                              (b)
                           
                           
                              orice declarație a cărei înscriere a fost cerută de către un membru al Comitetului APE;
                           
                        
                              (c)
                           
                           
                              deciziile adoptate, recomandările făcute, declarațiile convenite și concluziile adoptate cu privire la puncte specifice.
                           
                        
               
                  (3)   Procesul-verbal include, de asemenea, o listă a participanților la Comitetul APE și o listă a membrilor delegațiilor care îi însoțesc.
               
               
                  (4)   Procesul-verbal este aprobat în scris de ambele părți în termen de două luni de la data reuniunii. După ce a fost aprobat, secretariatul semnează două copii ale procesului-verbal și fiecare dintre părți primește un exemplar original al acestui document autentic.
               
            
            
               Articolul 10
               Deciziile și recomandările
               
                  (1)   Comitetul APE adoptă decizii și recomandări prin consens.
               
               
                  (2)   Comitetul APE poate decide să prezinte orice problemă generală de interes comun pentru statele din Africa, zona Caraibelor și Pacific (ACP) și Uniunea Europeană (ACP-UE), apărută în legătură cu punerea în aplicare a acordului, Consiliului de Miniștri ACP-UE, astfel cum a fost definit la articolul 15 din Acordul de parteneriat între membrii grupului statelor din Africa, zona Caraibelor și Pacific (ACP), pe de o parte, și Comunitatea Europeană și statele sale membre, pe de altă parte (denumit în continuare „Acordul de la Cotonou”).
               
               
                  (3)   Între reuniuni, Comitetul APE poate adopta decizii sau recomandări prin procedură scrisă în cazul în care ambele părți convin astfel. O procedură scrisă constă într-un schimb de note între părți.
               
               
                  (4)   Fiecare decizie sau recomandare a Comitetului APE se intitulează „Decizie” sau, respectiv, „Recomandare”, urmată de un număr de ordine, de data adoptării sale și de o descriere a obiectului său. Fiecare decizie sau recomandare precizează data intrării sale în vigoare.
               
               
                  (5)   Deciziile și recomandările adoptate de Comitetul APE sunt autentificate de un reprezentant al Comisiei Europene în numele Uniunii Europene și de un reprezentant al Côte d'Ivoire.
               
               
                  (6)   Deciziile și recomandările sunt transmise părților ca documente ale Comitetului APE.
               
            
            
               Articolul 11
               Accesul public
               
                  (1)   Cu excepția cazului în care părțile decid altfel, reuniunile Comitetului APE nu sunt publice.
               
               
                  (2)   Fiecare parte poate decide să publice, în propria publicație oficială, a deciziilor Comitetului APE.
               
            
            
               Articolul 12
               Regimul lingvistic
               
                  (1)   Limba de lucru a Comitetului APE este limba oficială comună părților.
               
               
                  (2)   Comitetul APE deliberează și adoptă decizii și recomandări pe baza documentelor și a propunerilor prezentate în limba menționată la alineatul (1).
               
            
            
               Articolul 13
               Cheltuielile
               
                  (1)   Fiecare parte suportă cheltuielile rezultate în urma participării la reuniunile Comitetului APE, atât cheltuielile cu personalul, cheltuielile de deplasare și diurnele, cât și cheltuielile poștale și de telecomunicații.
               
               
                  (2)   Cheltuielile legate de organizarea reuniunilor și reproducerea documentelor sunt suportate de partea care organizează reuniunea.
               
               
                  (3)   Cheltuielile legate de prestarea de servicii de interpretare în cadrul reuniunilor și de traducerea documentelor în limba de lucru sunt suportate de partea care organizează reuniunea. Cheltuielile legate de prestarea de servicii de interpretare și de traducere a documentelor în sau din alte limbi oficiale ale instituțiilor Uniunii Europene sunt suportate de Uniunea Europeană.